टीना के गोलगप्पे के शौक ने उसे राहुल से मिलाया, लेकिन शादी की खबर सुनकर उसका दिल टूट गया
टीना को लगने लगा था कि राहुल उससे मिलने और बात करने के बहाने तलाश रहा है। जब देखो कभी GPay चैट बॉक्स में तो कभी ठेले पर जानबूझकर टकरा रहा है।
दुनिया में कई तरह के लोग होते हैं, उनमें से कुछ ऐसे होते हैं, जो हमेशा अच्छे गोलगप्पे ढूंढते रहते हैं। टीना भी कुछ ऐसी ही थी।
“छोटू भइया, आज सिर्फ काला-खट्टा वाला फुचका खिलाना! आज मूड थोड़ा डिस्टर्ब है, तो काला-खट्टा पुचका खाकर शायद मूड ठीक हो जाए।” टीना को छोटू के ठेले के गोलगप्पे खाने की आदत थी।
“दीदी! आज आपका मूड ठीक करने के लिए दिलखुश पापड़ी भी दूंगा,” छोटू ने कहा।
दिलखुश पापड़ी का नाम सुनते ही टीना के चेहरे पर मुस्कुराहट बिखर गई।
“वाह! इसमें ऐसा स्पेशल क्या है?” टीना ने कहा।
“वो जो राहुल भइया हैं, वह भी अक्सर यहां आते हैं। उन्होंने मुझे बताया कि ज्यादातर गोलगप्पे वाले बाद में पापड़ी देते हैं। मैंने सोचा सब पापड़ी देते हैं, तो मैं अपनी पापड़ी को दिलखुश पापड़ी कहूंगा, जिसे खाकर आज आपका मूड खिल जाए।”
“अरे! वाह छोटू। तुम्हारे राहुल भइया का आइडिया तो बहुत अच्छा है। हां, मैंने भी सुना था कि दिल्ली के चाट वाले गोलगप्पे खाने के बाद खस्ता पापड़ी दही में डुबोकर लाल मिर्च के साथ देते हैं।”
टीना ने उस दिन खूब ‘सी-सी’ करते हुए चार प्लेट गोलगप्पे गटक लिए। फिर क्या था? उसके सामने हाजिर थी, छोटू की बनाई स्पेशल दिलखुश पापड़ी।
सचमुच वह नाम की तरह ही थी, मसालों में लिपटी और दही में डूबी दिलखुश पापड़ी। जिसने टीना का मूड फ्रेश कर दिया था।
छोटू के यहां 7 तरह का गोलगप्पे का पानी मिलता था। टीना अक्सर मूड के हिसाब से ही गोलगप्पे का पानी चुनती। जैसे किसी पर गुस्सा होती, तो उस दिन उसे तेज तीखे अर्क के साथ गोलगप्पे खाने होते। जिस दिन खुश होती, उस दिन सोंठ और गुड़ के मीठे पानी के साथ गोलगप्पे खाती, जिस दिन स्ट्रेस होता, उस दिन हींग वाले पानी के गोलगप्पे चलते। छोटू के हर तरह के पानी में जादूई स्वाद था।
मार्च 2020 के शुरुआत में टीना ने दिल्ली में ऑफिस जॉइन किया। फिर कोविड के दौरान वह दो साल वर्क फ्रॉम करती रही। अब ऑफिस खुल चुका था और उसे वापस दिल्ली आना था। टीना एक महीने पहले ही दिल्ली आई थी।
छोटू अपनी चाट का ठेला टीना के ऑफिस के बाहर लगाता था। कभी-कभी तो टीना छोटू के ठेले पर ऑफिस मंडली के साथ आ जाती। उसे लगता कि किसी नई जगह चाट ट्राई करने से अच्छा है कि छोटू के पास ही जाया जाए।
खैर, अगले दिन टीना का चेहरा काफी उतरा हुआ था। उसने छोटू से कहा, “आज भी काला-खट्टा ही खिलाना।”
ठेले के पास बेंच पर बैठा राहुल 'काला-खट्टा’ का नाम सुनते ही हो-हो करके हंसने लगा। “काला-खट्टा तो चुस्की होती है, आप गलत जगह आ गई हैं मैडम!”
“जी, नहीं! मैं बिल्कुल सही जगह खड़ी हूं, आप ही गलत जगह आ गए हैं, मिस्टर!”
तभी छोटू तुरंत कह उठा, “दीदी, यही तो राहुल भइया हैं।”
“अच्छा! तो इन्हें यहां के काला-खट्टा पानी के बारे में नहीं पता?”
राहुल भइया बस जीरा पानी के साथ ही गोलगप्पे खाते हैं” छोटू ने कहा।
“अरे! तूने मुझे इसके बारे में नहीं बताया?” राहुल ने हैरान होकर छोटू से पूछा।
“भइया, आप कभी दूसरा पानी ट्राई नहीं करते तो मैं कैसे बताऊं,” छोटू ने कहा।
“अच्छा, मिस्टर राहुल! आपने पापड़ी का आइडिया देकर छोटू के लिए अच्छा किया। सचमुच! छोटू बहुत ही अच्छी दिलखुश पापड़ी बनाने लगा है।”
“अरे वाह छोटू, तुमने एक ही दिन में सबको खिलानी शुरू भी कर दी?” राहुल ने छोटू के कंधे को हल्के से दबाते हुए खुशी से कहा।
तभी छोटू ने टीना और राहुल, दोनों को दोने बढ़ाए। टीना को काला-खट्टा मिला, तो राहुल को उसका फेवरेट जीरा पानी।
अंत में दोनों को दिलखुश पापड़ी भी मिली जो राहुल पहली बार खा रहा था। राहुल पापड़ी खाते ही बोला, "उम्दा! मजेदार स्वाद है इसका।"
पेमेंट की बारी आई तो टीना छोटू को 'गूगल पे’ करने लगी।
छोटू ने कहा, "दीदी, आज पेमेंट कैश में देना। मेरा नंबर बंद हो गया है।"
"पर छोटू मेरे पास कैश नहीं है," टीना ने अफसोस जाहिर करते हुए कहा।
"कोई बात नहीं दीदी, आप अगली बार दे देना। आप तो रोज आती हो," छोटू ने बिना टेंशन के कहा।
तभी राहुल बोल पड़ा, "मेरे पास कैश है। टीना मैं आपका पेमेंट कर देता हूं।"
"ठीक है, पर क्या आप 'GPay' पर हैं?"
"जी, बिल्कुल!"
गोलगप्पे के ठेले पर दोनों ने नंबर एक्सचेंज किया।
दोनों ने मुस्कुराते हुए छोटू को बाय कहा और चले गए।
थोड़ी देर बाद टीना ने राहुल को GPay पर पैसे और थैंक यू का मैसेज भेजा।
राहुल ने लव इमोजी के साथ वेलकम लिखकर मैसेज दाग दिया।
टीना ने पूछा कि क्या आप थैंक यू का जवाब ऐसे देते हैं?
राहुल ने लिखा, 'नहीं ये वेलकम मैसेज स्पेशली क्रिएट किया गया है।'
अब तो रोजाना ही टीना को राहुल, छोटू की ठेली पर मिलने लगा था।
टीना ने एक दिन पूछ ही लिया, "आपका भी ब्रेक टाइम मेरे ब्रेक टाइम पर ही होता है क्या?"
टीना की बात सुनकर राहुल थोड़ा झेंपा और फिर मुस्कुराया। सिर ‘ना’ में हिलाया।
टीना ने इसके बाद कुछ और नहीं पूछा, लेकिन वे अपनी सिक्स्थ सेंस से सबकुछ समझ चुकी थी।
टीना को लगने लगा था कि राहुल उससे मिलने और बात करने के बहाने तलाश रहा है। जब देखो कभी GPay चैट बॉक्स में तो कभी ठेले पर जानबूझकर टकरा रहा है।
टीना को भी राहुल पसंद था। बस, वह इसे कंफर्म करना चाहती थी।
अगले दिन ठेली पर राहुल ने पूछा, "टीना, तुम्हें इसके बेस्ट फ्लेवर कौन-से लगते हैं?"
टीना ने शरारत से पूछा, "क्यों जीरा पानी से मन भर गया?"
राहुल बोला, "अरे प्लीज बताओ न। मुझे शादी में 3 बेस्ट फ्लेवर रखने हैं।"
राहुल का जवाब सुन टीना शरमाते हुए बोली, "ओके! पुदीना वाला, सोंठ-गुड़ वाला मीठा और तीसरा धनिया और नींबू वाला।"
"अच्छा, मुझे तो छोटू के यहां पानी की वैरायटी तुमसे ही पता चली। वैसे थैंक्स! मैं शादी में यही फ्लेवर रखूंगा।"
टीना बिना कुछ बोले, मुस्कुराती हुई वहां से चली गई।
वीकेंड के बाद मंडे को जब टीना राइट टाइम पर ठेली पर पहुंची तो राहुल वहां नहीं था। टीना को कई बार टाइम चेक करते देखकर छोटू बोल पड़ा, “क्या हुआ दीदी?”
"अरे! कुछ नहीं, वह तुम्हारे राहुल भइया आज अभी तक नहीं आए।"
"उनके घर में शादी है न! कैसे आएंगे?" छोटू ने कंधे उचकाते हुए कहा।
"ओह, स्टुपिड!" टीना मन में कुछ बड़बड़ाने लगी थी।
टीना को शादी की बात सुनकर बहुत चोट पहुंची। एक दिन पहले तो राहुल ने टीना की पसंद के फेवरेट फ्लेवर पूछे थे और चौबीस घंटे बाद ही वह शादी कर रहा है।
इस बात को चार दिन बीत चुके थे। रोज वह उदास मन से भी हींग के बजाय गुस्से में भरी तीखे गोलगप्पे खाए जा रही थी।
छोटू ने टोका, “दीदी, आप इतने दिनों से तेज तीखे गोलगप्पे क्यों खा रही हैं? ऐसे तो आपकी तबीयत खराब हो जाएगी।”
बुझे मन से टीना ने कहा, “तू अभी छोटा है छोटू, नहीं समझेगा।”
अगले दिन तो टीना को छोटू की ठेली भी नहीं मिली। राहुल तो खैर कई दिन से गायब ही था।
अगले तीन दिन तक ठेली का कोई अता-पता नहीं था। टीना ने आसपास पूछा भी, पर पता नहीं चला। वह जिस नंबर पर छोटू को पेमेंट करती थी, उस पर मैसेज भी नहीं जा रहे थे। नंबर भी बंद था।
फिर उसे याद आया, छोटू ने बताया था इस नंबर पर कुछ प्रॉब्लम आ रही थी। तो शायद उसने यह नंबर बंद कर दिया होगा।
टीना इन दिनों काफी उदास थी। राहुल को गए एक हफ्ता बीत चुका था।
आठवें दिन, राहुल ने 'जी पे’ पर मैसेज कर टीना को ठेली पर बुलाया और कहा- आज तुम्हें मैं अपनी सबसे अजीज शख्स से मिलवाना चाहता हूं।
टीना ने जानबूझकर मैसेज का रिप्लाई एक घंटे बाद दिया। उसने राहुल को शादी की बधाई दी और कहा कि उसका मन नहीं है ब्रेक में नीचे उतरने का, क्योंकि काम भी बहुत है। साथ में यह भी बताया कि तुम भी मत जाओ, छोटू तीन दिन से गायब है।
राहुल ने कहा, "ठेली आज लगेगी। तुम वहां उसी समय मिलना।"
टीना ने कहा, "ओके राहुल।"
टीना ने दूर से ही देखा, आज चाट का ढेला तो लगा था। एक जोड़ा खड़ा छोटू के साथ हंसी-मजाक कर रहा था।
टीना उल्टे पांव वापस लौटना चाहती थी, पर खुद को संभाल कर आगे बढ़ी।
वह ठेली के पास पहुंची और सबको ‘हैलो’ कहा। छोटू से लड़ने लगी कि वह बिना बताए कहां गायब हो गया था।
छोटू ने बताया कि मेरे पास राहुल भइया के घर की शादी का ऑर्डर था। आपके बताए तीन तरह के पानी सभी मेहमानों को चखाए। मेरे लिए यह पहला बड़ा ऑर्डर था दीदी। छोटू के चेहरे पर हंसी देखकर टीना ने चैन की सांस ली।
फिर राहुल ने टीना को राखी से मिलवाया और बताया कि यह भी तुम्हारी ही तरह गोलगप्पे की शौकीन है। मैंने राखी को सरप्राइज देने के लिए तुमसे गोलगप्पे के बेस्ट फ्लेवर पूछे थे।
राखी इस सरप्राइज से बेहद खुश हुई इसलिए भी तुमसे मिलवाना चाहता था।
टीना ने राखी को शादी की बधाई दी
राखी ने टीना के हाथ पर अपना हाथ रखते हुए ‘थैंक यू’ कहा और उसके बताए फ्लेवर की तारीफ की।
टीना का मन अब भी गोल गप्पों पर नहीं था।
"दी, यहां काला-खट्टा फ्लेवर भी मिलता है," राहुल ने राखी से कहा।
टीना ने राहुल को देखा और पूछा कि राखी तुम्हारी बहन है।
राहुल ने उल्टा सवाल दागा- "तो तुम क्या समझ रही थी अब तक... डोंट टेल मी, टीना। तुम इतनी जल्दी इतना उल्टा सोच सकती हो?"
राहुल बोला, "यह मेरी बहन है राखी दी, मेरी सबसे अजीज।
टीना झेंप गई।
राहुल ने काला खट्टा फ्लेवर पहली बार टेस्ट किया। उसे वह बुरा भी नहीं लगा।
उसने टीना को आंख मारते हुए इशारे से कहा, “टेस्ट तो अच्छा है।”
टीना को राहुल का इशारा शरारत भरा लगा।
“वैसे दीदी, टीना तो इसका नाम है, लेकिन मैं और छोटू इसे ‘दिलखुश पापड़ी’ कहते हैं।"
टीना ने गुस्से से राहुल को घूरते हुए देखा।
लेकिन तभी राखी ने आंखें नचाते हुए जोर से कहा, “अगर आपको ‘दिलखुश पापड़ी’ इतनी पसंद है तो मम्मी-पापा से मिलवा देते हैं। उनका भी दिल खुश हो जाएगा।"
टीना मुस्कुराई और काले खट्टे का गोलगप्पा राखी के मुंह में ठूंस दिया।
सब एक साथ जोरों से हंस पड़े।
- गीतांजलि
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें